Document ID: 32011D0719

NEUVOSTON PÄÄTÖS,
tehty 7 päivänä maaliskuuta 2011,
yhteistyötä siviili-ilmailun turvallisuuden sääntelyssä koskevan Amerikan yhdysvaltojen ja Euroopan yhteisön välisen sopimuksen tekemisestä
(2011/719/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 207 artiklan 4 kohdan ensimmäisen alakohdan yhdessä sen 218 artiklan 6 kohdan a alakohdan, 7 kohdan, 8 kohdan ensimmäisen alakohdan ja 9 kohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän,
sekä katsoo seuraavaa:
(1)
Komissio on neuvotellut unionin puolesta Amerikan yhdysvaltojen ja Euroopan yhteisön välisen sopimuksen yhteistyöstä siviili-ilmailun turvallisuuden sääntelyssä, jäljempänä ’sopimus’, sen neuvoston päätöksen mukaisesti, jolla komissiolle on annettu valtuudet aloittaa neuvottelut.
(2)
Sopimus on allekirjoitettu unionin puolesta 30 päivänä kesäkuuta 2008 sillä varauksella, että se tehdään myöhemmin.
(3)
Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön ja on sen seuraaja.
(4)
Sopimus olisi hyväksyttävä.
(5)
On tarpeen säätää menettelyistä, joiden mukaisesti unioni osallistuu sopimuksella perustettuihin yhteisiin elimiin ja joita sovelletaan joidenkin sellaisten päätösten tekemiseen, jotka koskevat erityisesti sopimuksen ja sen liitteiden muuttamista, uusien liitteiden lisäämistä, yksittäisten liitteiden irtisanomista, neuvotteluja ja riitojen ratkaisua sekä suojatoimenpiteiden hyväksymistä.
(6)
Jäsenvaltioiden olisi toteutettava kaikki tarvittavat toimenpiteet sen varmistamiseksi, että niiden samaa asiaa koskevia kahdenvälisiä sopimuksia Yhdysvaltojen kanssa tarpeen mukaan joko muutetaan tai ne irtisanotaan tämän sopimuksen tullessa voimaan,
ON HYVÄKSYNYT TÄMÄN PÄÄTÖKSEN:
1 artikla
1. Hyväksytään unionin puolesta Amerikan yhdysvaltojen ja Euroopan yhteisön välinen sopimus yhteistyöstä siviili-ilmailun turvallisuuden sääntelyssä.
2. Sopimuksen teksti on liitetty tähän päätökseen.
2 artikla
Neuvoston puheenjohtaja valtuutetaan nimeämään henkilö, jolla on oikeus antaa sopimuksen 19 artiklan A kappaleessa määrätty ilmoitus sekä seuraava ilmoitus:
”Sen seurauksena, että Lissabonin sopimus on 1 päivänä joulukuuta 2009 tullut voimaan, Euroopan unioni on korvannut Euroopan yhteisön, jonka seuraaja se on, ja se ottaa tuosta päivästä lukien vastatakseen kaikki Euroopan yhteisön oikeudet ja velvollisuudet. Tämän vuoksi sopimuksen tekstissä olevat viittaukset ”Euroopan yhteisöön” on katsottava viittauksiksi ”Euroopan unioniin”.”
3 artikla
1. Sopimuksen 3 artiklalla perustetussa kahdenvälisessä valvontakomiteassa unionia edustaa Euroopan komissio, jota avustaa Euroopan lentoturvallisuusvirasto yhdessä jäsenvaltioiden edustajina olevien ilmailuviranomaisten kanssa.
2. Unionia edustaa sopimuksen liitteessä 1 olevassa 2.1.1 kohdassa määrätyssä hyväksyntää käsittelevässä valvontakomiteassa ja sopimuksen liitteessä 2 olevassa 3.1.1 kohdassa määrätyssä yhteisessä huoltoa käsittelevässä koordinointikomiteassa Euroopan lentoturvallisuusvirasto, jota avustavat ne ilmailuviranomaiset, joita kunkin kokouksen asialista välittömästi koskee.
4 artikla
1. Kuultuaan neuvoston nimittämää erityiskomiteaa komissio määrittää kahdenvälisessä valvontakomiteassa omaksuttavan unionin kannan seuraavien kysymysten osalta:
a)
sopimuksen 3 artiklan B kappaleessa määrättyjen kahdenvälisen valvontakomitean sisäisten hallintomenettelyjen hyväksyminen tai muuttaminen;
b)
sopimuksen 19 artiklan B kappaleen mukaisesti tehtävät sopimuksen liitteiden muutokset, jotka ovat unionin säädösten mukaisia eivätkä edellytä niiden muuttamista.
2. Kuultuaan 1 kohdassa tarkoitettua erityiskomiteaa komissio voi toteuttaa seuraavat toimet:
a)
hyväksyä suojatoimenpiteitä sopimuksen 15 artiklan B kappaleen mukaisesti;
b)
pyytää neuvotteluja sopimuksen 17 artiklan A kappaleen mukaisesti;
c)
keskeyttää toteamusten tunnustamisen tai peruuttaa tällaisen keskeytyksen sopimuksen 18 artiklan mukaisesti.
3. Neuvosto, joka tekee päätöksensä määräenemmistöllä, vahvistaa kahdenvälisessä valvontakomiteassa omaksuttavan unionin kannan uusien liitteiden hyväksymisen osalta sopimuksen 3 artiklan C kappaleen 7 alakohdan ja 19 artiklan C kappaleen mukaisesti.
4. Neuvosto, joka tekee päätöksensä määräenemmistöllä komission ehdotuksesta ja perussopimuksen määräysten mukaisesti, päättää kaikista muista sopimukseen tehtävistä muutoksista, jotka eivät kuulu 1 ja 3 kohdan soveltamisalaan, mukaan lukien yksittäisten liitteiden irtisanominen sopimuksen 19 artiklan E kappaleen mukaisesti.
5 artikla
Jäsenvaltioiden on toteutettava kaikki tarvittavat toimenpiteet sen varmistamiseksi, että niiden sopimuksen lisäyksessä 1 lueteltuja Yhdysvaltojen kanssa tehtyjä kahdenvälisiä sopimuksia tarpeen mukaan joko muutetaan tai ne irtisanotaan sopimuksen tullessa voimaan.
Tehty Brysselissä 7 päivänä maaliskuuta 2011.

Labels: 5
7
8
18
15